**Transkript izjave predsjednika Vlade Mila Đukanovića nakon razgovora sa predsjednikom Vlade Republike Srbije Ivicom Dačićem**

Podgorica, 20.09.2013.

Dame i gospodo,

Zadovoljstvo mi je što vam se mogu obratiti u društvu predsjednika Vlade Srbije - gospodina Dačića, koji je danas na čelu delegacije Vlade Srbije koja boravi u prvoj zvaničnoj posjeti Crnoj Gori, nakon crnogorske obnove nezavisnosti. Želio bih takođe da iskoristim ovu priliku da i pred vama srdačno pozdravim gospodina Dačića i članove njegove delegacije i da izrazim očekivanje da će ovo biti jedna od posjeta koja će dati značajan pečat kontinuiranom i intenzivnom unapređenju međudržavnih odnosa Crne Gore i Srbije. Gospodin Dačić i ja smo na početku našeg razgovora ocijenili da su naši odnosi svakako na uzlaznoj putanji i da možemo biti zadovoljni i intenzitetom i kvalitetom odnosa između Crne Gore i Srbije. Sa zadovoljstvom smo se složili da su manje - više u svim oblastima društvenog života i rada uspostavljeni kvalitetni odnosi. Takođe, složili smo se i oko onog što su realne šanse za dalji razvoj naših odnosa. Rekao bih na početku da smo primijetili da ovo nije bio razgovor u kojem smo bili posvećeni problemima, jer je problema na zajedničko zadovoljstvo sve manje i rekao bih, uobičajnih za odnose dvije države ili odnose u jednom regionu Ovo je bio razgovor koji je dominantno bio posvećen zajedničkim šansama. I o tome smo posebno razgovarali, pokušavajući da u okviru te zajedničke evropske agende identifikujemo koji su to prostori za unapređenje bilateralne saradnje koja bi nam i jednima i drugima otvorila bržu perspektivu ostvarivanja strateških ciljeva, a istovremeno bila podsticajna za ukupnu regionalnu saradnju, kako bi region Balkana kojem pripadamo, brže prevazilazio svoje ekonomske, razvojne limite koji opterećuju našu i davnu i noviju prošlost. Gospodin Dačić i ja smo se dogovorili da pored postojećih formi saradnje između dvije vlade, osmišljavamo i nove forme kojima ćemo obezbijediti što frekventnije susretanje na svim, uključujući i najviše nivoe između naših vlada i ukupno između državnih rukovodstava dvije države, jer vjerujemo da se sa takvih mjesta mogu poslati odlučujuće važni impulsi za dalji razvoj bilateralnih odnosa dvije države. Prošli smo rekao bih kroz sva ona pitanja uobičajna za ove susrete - od pitanja prava manjina, pa do pitanja naše poboljšane saradnje na planu zajedničke evropske i evroatlantske budućnosti, i iskazali maksimalnu spremnost na punu posvećenost i senzibilnost tim važnim pitanjima i spremnost da kroz razmjenu informacija na neki način izbjegavamo opasnost da svako uči te lekcije, nego da ono kroz što prolazimo i jedni i drugi dijelimo međusobno i sa drugima u regionu, i na taj način doprinosimo da se taj cilj kojeg imamo ne samo naše dvije države, nego i druge države na prostoru Balkana, što brže dostigne.

Govorili smo posebno o pitanjima saradnje u oblasti ekonomije. Nijesmo naravno nezadovoljni obimom saradnje i ne možemo biti, jer je to jedan respektabilan obim saradnje u oblasti ekonomije, ali smo isto tako vrlo jasno identifikovali gdje su prostori za unapređenje. Govorili smo posebno o onim šansama koje i u jednoj i u drugoj državi imamo u oblasti energetike Ja sam takođe izložio ono što su mogućnosti za učešće investitora iz Srbije u oblasti turizma i onih pratećih industrija i usluga koje prate stvaranje turističkog proizvoda u Crnoj Gori. Složili smo se da je to, prije svega, na neki način uslovljeno unapređenjem infrastrukturnih veza između Crne Gore i Srbije i tim pitanjima smo bili veoma posvećeni, jer smo i jedna i druga Vlada usredsređeni na realizaciju tih najvažnijih razvojnih projekata u obijema državama, kao što je u Crnoj Gori izgradnja auto-puta ili unapređenje željezničke mreže i unapređenje aerodroma, kao važan ili možda najvažniji razvojni aspekt u našoj ekonomiji i države u cjelini. Jednako tako su ta pitanja od izuzetnog značaja i u Srbiji, a pošto je dobar dio tih koridora između Srbije i Crne Gore u stanju koji nije na nivou onoga što su naši sadašnji ekonomski odnosi, a posebno na nivou onoga što su perspektive naše ekonomske saradnje, onda se logično unapređenje infrastrukture postavlja kao jedan od strateških prioriteta naše buduće saradnje. Tu smo takođe razmijenili važne informacije i čini mi se podijelili ocjenu da to ostaju naši prioriteti i da to ostaje prioriteno polje našeg zajedničkog djelovanja, kako bi bili uspješni u gradnji, kako bi uspjeli da te projekte predstavimo potencijalnim finansijerima, potencijalnim partnerima u njihovoj realizaciji i kako bi bili koordinirani da ono što se uradi na teritoriji jedne države ima puni smisao time što će se završiti istovremeno sa gradnjom u drugoj državi, i što će se ti skupi sistemi blagovremeno staviti u funkciju i poslužiti unapređenju kvaliteta života naših građana i unapređenju ekonomskih odnosa.

Evo, to su manje više najvažniji akcenti iz našeg današnjeg razgovora. Želim da vam saopštim da sam veoma zadovoljan, ne samo zbog toga što imamo ovako visoku delegaciju Srbije danas u Crnoj Gori, ne samo zbog toga što smo u prilici da među njima pozdravim brojne prijatelje sa kojima sarađujemo u dužem vremenskom periodu kroz različite djelatnosti kojima se svako od nas pojedinačno bavi, nego zaista više od svega zadovoljan sam tonom našeg današnjeg razgovora, jer taj ton je veoma obećavajući i ukazuje na šanse. Vjerujem da su i pred Srbijom i pred Crnom Gorom ozbiljne šanse i vjerujem da će naše odgovorne vlade te šanse iskoristiti i doprinijeti blagostanju u jednoj i drugoj državi.

Hvala na pažnji!